Document ID: 32004D0303

Komission päätös,
tehty 31 päivänä maaliskuuta 2004,
yhteisön taloudellisesta osallistumisesta Italialle yhteisön viinitilarekisterin perustamisesta aiheutuneisiin menoihin
(tiedoksiannettu numerolla K(2004) 1077)
(Ainoastaan italiankielinen teksti on todistusvoimainen)
(2004/303/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön viinitilarekisterin perustamisesta 24 päivänä heinäkuuta 1986 annetun neuvoston asetuksen (ETY) N:o 2392/86(1), ja erityisesti sen 9 artiklan 3 kohdan,
on kuullut Euroopan maatalouden ohjaus- ja tukirahaston komiteaa,
sekä katsoo seuraavaa:
(1) Asetuksen (ETY) N:o 2392/86 9 artiklan 1 kohdan mukaisesti yhteisö osallistuu rahoitukseen 50 prosentilla tosiasiallisista kustannuksista, jotka aiheutuvat yhteisön viinitilarekisterin perustamisesta jäsenvaltioihin ja tämän rekisterin hallintaan tarvittavien tietojenkäsittelylaitteiden hankinnasta.
(2) Saman asetuksen 9 artiklan 3 kohdan perusteella Italialle on maksettu ennakkoa. Maksettu ennakko vähennetään yhteisön kokonaisrahoituksesta.
(3) Saman asetuksen 9 artiklan 4 kohdan mukaisesti rekisterin perustamisesta aiheutuneiden menojen yhteisön rahoitukseen sovelletaan neuvoston asetuksen (EY) N:o 1258/1999(2) 8 ja 9 artiklaa.
(4) Italia on toimittanut komissiolle tarvittavat asiakirjat, jotta voitaisiin päättää rekisterin perustamisesta aiheutuneiden menojen yhteisön vastattavaksi tulevasta määrästä.
(5) Komissio on tehnyt asetuksen (EY) N:o 1258/1999 9 artiklan 2 kohdassa säädetyt tarkastukset.
(6) Tehtyjen tarkastusten perusteella osa Italian ilmoittamista menoista ei täytä vaadittavia asetustenmukaisia edellytyksiä eikä yhteisö voi näin ollen niitä rahoittaa.
(7) Viinitilarekisterin perustamisen määräaika on Italiassa 31 päivä joulukuuta 1998. Sen vuoksi on syytä jättää yhteisön rahoituksen ulkopuolelle mainitun päivämäärän jälkeen päätökseen saatuihin töihin liittyvät menot.
(8) Italialle on toimitettu 7 päivänä elokuuta 2003 arviointi määristä, jotka yhteisö ottaa vastatakseen, sekä määristä, joita se ei ota vastatakseen, koska ne eivät ole yhteisön sääntöjen mukaisia,
ON TEHNYT TÄMÄN PÄÄTÖKSEN:
1 artikla
Yhteisö osallistuu Italialle yhteisön viinitilarekisterin perustamisesta aiheutuneisiin menoihin tämän päätöksen liitteessä olevassa taulukossa vahvistettavalla määrällä.
2 artikla
Tämä päätös on osoitettu Italian tasavallalle.
Tehty Brysselissä 31 päivänä maaliskuuta 2004.

Labels: 19
5
6
18
15